b'\n_START_ARTICLE_\nIlmapartio\n_START_SECTION_\nIlmapartion historiaa\n_START_PARAGRAPH_\nIlmapartion is\xc3\xa4n\xc3\xa4 voidaan pit\xc3\xa4\xc3\xa4 partioliikkeen perustajan lordi Robert Baden-Powellin nuorinta velje\xc3\xa4 majuri Baden Baden-Powellia. H\xc3\xa4n oli aktiivinen ilmailija ja kiinnostunut ilmailun hy\xc3\xb6dynt\xc3\xa4misest\xc3\xa4 yhteiskunnan eri aloilla. Ilmailevana partiolaisena h\xc3\xa4n toi lent\xc3\xa4miseen liittyvi\xc3\xa4 aktiviteetteja my\xc3\xb6s partioon. Brittien partioliike otti Lent\xc3\xa4j\xc3\xa4-suoritusmerkin (Airman\xe2\x80\x99s badge) k\xc3\xa4ytt\xc3\xb6\xc3\xb6n 1911. T\xc3\xa4ll\xc3\xb6in ei viel\xc3\xa4 kuitenkaan perustettu varsinaisia ilmalippukuntia. Ensimm\xc3\xa4inen ilmaosasto perustettiin 3rd Hampton troop of Middlesex -lippukuntaan vuonna 1921. Seuraavien 20 vuoden aikana ilmalippukuntia perustettiin ymp\xc3\xa4ri Eurooppaa moniin maihin. Luonnollisia paikkoja ilmalippukunnille olivat paikkakunnat, joissa toimi lentokentt\xc3\xa4 ja oli ilmailukerhotoimintaa. My\xc3\xb6s eri maiden ilmavoimat tarjosivat tukea ja resursseja ilmapartiotoiminnan aloittamiseksi. Ilmapartiolaiset olivat ensimm\xc3\xa4ist\xc3\xa4 kertaa mukana nelj\xc3\xa4nnell\xc3\xa4 maailmanjamboreella, joka j\xc3\xa4rjestettiin Unkarissa vuonna 1933. My\xc3\xb6s Robert Baden-Powell osallistui leirille, jossa Unkarin ilmapartiojohtaja L\xc3\xa1szl\xc3\xb3 Alm\xc3\xa1sy esitteli h\xc3\xa4nelle ja Unkarin partion johtajalle P\xc3\xa1l Telekille ilmapartiolaisten alaleirin. Alm\xc3\xa1sy on my\xc3\xb6hemmin tullut tunnetuksi kirjan ja elokuvan Englantilainen potilas p\xc3\xa4\xc3\xa4henkil\xc3\xb6n\xc3\xa4._NEWLINE_Suomen partiossa erilaiset ilmailuun liittyv\xc3\xa4t aktiviteetit ovat olleet mukana tavalla tai toisella ainakin 1930-luvulta l\xc3\xa4htien. Monesti toiminnan k\xc3\xa4ynnist\xc3\xa4j\xc3\xa4n\xc3\xa4 on ollut innokas ilmaileva partiolainen, joka on tuonut ilmailuharrastustaan lippukuntansa toimintaan. Suosituin ilmailuaktiviteetti lienee ollut lennokkien rakentaminen. Erilaisia hahmotelmia ilmapartio-ohjelmasta on my\xc3\xb6s vuosikymmenten saatossa kirjoitettu. N\xc3\xa4m\xc3\xa4 ovat kuitenkin j\xc3\xa4\xc3\xa4neet korkeintaan lippukuntatason toiminnaksi, eik\xc3\xa4 mik\xc3\xa4\xc3\xa4n niist\xc3\xa4 ole j\xc3\xa4\xc3\xa4nyt vakiintuneeseen k\xc3\xa4ytt\xc3\xb6\xc3\xb6n. Sis\xc3\xa4ll\xc3\xb6lt\xc3\xa4\xc3\xa4n n\xc3\xa4m\xc3\xa4 ohjelmat ovat usein keskittyneet lent\xc3\xa4miseen liittyv\xc3\xa4\xc3\xa4n toimintaan. Ilmapartioaktiviteetteja ei toistaiseksi ole ollut mukana Suomen Partiolaisten partio-ohjelmassa muuten kuin s\xc3\xa4\xc3\xa4n ja ilmaluonnon havainnoinnin osalta._NEWLINE_Ilmapartiosta puhutaan etenkin vanhemmissa partiota ja ilmailua yhdist\xc3\xa4viss\xc3\xa4 dokumenteissa ilmailupartiona. Nykyisin k\xc3\xa4site on kuitenkin tietoisesti lyhennetty ilmapartioksi, sill\xc3\xa4 ilmapartiotoiminta k\xc3\xa4sitt\xc3\xa4\xc3\xa4 my\xc3\xb6s muuta etenkin ilman luontoon liittyv\xc3\xa4\xc3\xa4 kuin pelk\xc3\xa4n ilmailun lajien harrastamisen. Ilmapartiossa ei siis ole kyse nuorille suunnatusta ilmailukerhotoiminnasta, vaan partiosta, jossa osa toiminnasta keskittyy ilman luontoon, sen eri ilmi\xc3\xb6ihin ja niiden hy\xc3\xb6dynt\xc3\xa4miseen. T\xc3\xa4ss\xc3\xa4 toki merkitt\xc3\xa4v\xc3\xa4ss\xc3\xa4 asemassa ovat eri ilmailulajien kehitt\xc3\xa4m\xc3\xa4t tiedot ja taidot sek\xc3\xa4 ilmailu osana yhteiskunnan toimintaa. Ilmapartio-nimi on my\xc3\xb6s yhtenev\xc3\xa4 toiminnan kansainv\xc3\xa4listen nimien kanssa. Esimerkiksi englanniksi ilmapartiolaiset ovat air scouteja, ei aviation scouteja.'